VIDEO Atac grav la justiție și la presă. Magistrați și jurnaliști filați, interceptați și intimidați de serviciul secret paralel al unor inculpați de rang înalt din România

Doi magistrați și doi jurnaliști au fost urmăriți pas cu pas, filmați, înregistrați și intimidați de un veritabil serviciu secret paralel camuflat într-o divizie de paparazzi.

Postul de televiziune România TV controlat de fugarul Sebastian Ghiță, inculpat în mai multe dosare la DNA, a difuzat vineri seara imagini cu Horațiu Radu, procuror, ajunct interimar al Parchetului General, judecătorul Răzvan Păștilă și jurnaliștii Alex Costache și Cosmin Savu în timp ce participau la un eveniment privat într-un restaurant din Centrul Capitalei.

Vezi aici înregistrarea difuzată de România TV

Imaginile au fost preluate rapid de publicațiile Gândul, deținut de Radu Budeanu, cercetat de DNA, și de EVZ, deținut de Dan Andronic, trimis în judecată de DNA, și prezentate drept ”dovada” unei pretinse conspirații împotriva noilor procurori șefi numiți joi de președintele Klaus Iohannis.

În realitate, cei patru sărbătoreau ziua de naștere a procurorului Horațiu Radu, după cum au declarat participanții la întâlnire pentru G4Media.ro.

Teoria pretinsei conspirații împotriva numirilor noilor procurori șefi a fost lansată de ziarul Gândul încă din data de 12 februarie și a fost preluată in extenso de postul de televiziune Antena 3, fondat de Dan Voiculescu, fost pușcăriaș condamnat definitiv în dosarul ICA pentru corupție.

În esență, ziarele și televiziunile controlate de cei patru moguli cu probleme penale (Radu Budeanu, Dan Andronic, Sebastian Ghiță și Dan Voiculescu) acreditau ideea că cele câteva voci critice din presă și magistratură la adresa noilor procurori șefi s-ar explica printr-o pretinsă conspirație împotriva acestora coordonată de procurorul Horațiu Radu, care implica și G4Media.ro.

G4Media.ro respinge ferm aceste acuzații, toate semnele de întrebare ridicate în privința noilor numiri fiind ridicate pe bază de fapte, pe baza dezvăluirilor altor colegi din presă și urmărind exclusiv interesul public legitim ca în aceste funcții să ajungă procurori fără vulnerabilități.

Coincidență sau nu, ziarele și posturile celor patru clienți ai DNA au susținut puternic cele trei propuneri în funcțiile de procurori șefi: Gabriela Scutea la Parchetul General, Giorgiana Hosu la DIICOT și Crin Bologa la DNA și au trecut sub tăcere dezvăluirile privind marile vulnerabilități ale Giorgianei Hosu:

Soțul noului șef al DIICOT, Dan Hosu, este trimis de trei ani în judecată pentru fapte de corupție.

Despre mama Giorgianei Hosu, în vârstă de 80 de ani, jurnalistul Virgil Burlă de la Europa Liberă a scris că este acționară în firme offshore.

Colonelul Paraschiv, șeful brigăzii speciale a Jandarmeriei anchetat pentru violențele din 10 august, este bun prieten cu Dan Hosu, iar soția lui ar trebui să garanteze acum o anchetă independentă a dosarului aflat la DIICOT.

De notat că toate asociațiile profesionale importante ale magistraților (Asociația Forumului Judecătorilor, Asociația Inițiativa pentru Justiției și AMASP, asociație din care a făcut parte inclusiv noul procuror General, Gabriela Scutea) au criticat faptul că președintele Klaus Iohannis a ignorat avizul negativ dat de secția de procurori a CSM în cazurile Gabriela Scutea și Giorgiana Hossu.

Filaj profesionist, urmăriți inclusiv la toaletă

Filajul executat joi seară de serviciul secret paralel, camuflat într-o divizie de paparazzi, a inclus urmărirea jurnaliștilor minut cu minut, pas cu pas, rezultând un veritabil raport de filaj publicat de EVZ.

Redăm mai jos un fragment relevant din EVZ

Ora 20.15 – Jurnalistul apropiat Binomului Alex Costache, alias Alin Ionescu – pseudonimul folosit pe g4media.ro, ajunge la barul „Lokal” de pe Mihai Eminescu singur, cu un Uber. Intră în local vorbind la telefon, în prima cameră a barului situată pe partea stângă, închide ușa și continuă să vorbească la telefon uitându-se pe geamul care dă spre intrare.

Ora 20.25 – Jurnalistul Cosmin Savu ajunge și el la local cu un Uber, intra în aceeași cameră cu Costache, închide ușa și se așează la masă împreună.

Ora 20.30 – Savu se duce singur la bar și cumpără două sticle cu bere și revine în camera unde îl așteaptă Costache.

Ora 20.40 – Procurorul Horațiu Radu ajunge și el la bar, intră în camera în care se aflau cei doi jurnaliști și se mută apoi, cu toții, în ultima camera a barului, situată pe partea dreaptă. Se pare că doreau sa aibă intimitate, iar prima cameră nu se preta nevoilor, pentru ca era camera de trecere spre toaleta pentru femei.

Ora 21.30 – Apare și judecatorul Răzvan Păștilă la bar și se alătură celor trei. Au stat toți patru la masa, au băut bere și au purtat tot felul de discuții. Savu s-a ocupat ca masa sa fie tot timpul plină cu sticle cu bere.

Ora 00.15 – Procurorul Horațiu Radu cu Cosmin Savu poartă o discuție la ureche lângă usa de intrare în local.

Ora 00.20 -Horațiu Radu și Alex Costache poartă o discuție în toaleta localului. La un moment dat procurorul a luat apa de la lavoar și a aruncat peste ușa cabinei în capul lui Costache, care urina, dovada de relatie extrem de apropiată.

Ora 01.06 – Horațiu Radu părăsește localul în fugă, cu o pungă în mână, și intra în blocul de vis a vis, pe Eminescu 82-88.

Ora 01.11 – Judecătorul iese din clădire singur și pleacă cu un taxi.

Ora 01.33 – Savu și Costache ies împreuna din local. Savu pleacă cu un Uber, iar Alex Costache pleacă pe jos până pe strada Strada Polonă, nr. 21, unde intră într-un bloc.

Relevant este că pe lângă imagini, există și înregistrări audio, semn că operațiunea de filaj a fost executată profesionist, cu tehnică mult peste capacitatea unor simpli paparazzi.

Fragment relevant din Gândul

”Imaginile de la RTV arată negru pe alb că paranghelia conspirativă a magistraților cu cei doi ”deontologi” de la TVR și PRO TV (care a avut loc într-un separeu) a fost udată din belșug cu zeci de sticle de bere pe durata a cinci ore. Șocante sunt discuțiile de la masă! Pe înregistrări, Alex Costache le zice magistraților prezenți: “Bă, măcar luai șpagă… le dădeai lu’ ăia despăgubiri de 30 milioane euro așa (…) să zică mersi că au scăpat… pârnaie!” De altfel, multe alte discuții s-au purtat la ureche de către cei prezenți la masă.”

G4Media.ro amintește că nu este prima dată când serviciul secret paralel controlat de unul dintre cei patru urmărește susținători ai luptei împotriva corupției. În trecut, ambasadorii Statelor Unite și Olandei au fost filați, fotografiați și urmăriți de Cancan, publicație controlată de același Radu Budeanu.

Ministrul justiției, Cătălin Predoiu: Grupurile organizate de infractori se dotează cu tehnică, de la aparatură de bruiaj, la drone şi microfoane ambientale

„Vă informez documentat pe baza discuţiilor cu Ministerul Public că grupurile organizate de infractori se dotează cu tehnică, de la aparatură de bruiaj, la drone şi microfoane ambientale pentru a preveni şi paraliza acţiunile echipelor de anchetă, ceea ce este foarte grav. În ultimii ani, crima organizată s-a modernizat mai mult decât parchetele. E un fapt şi în acest context cred că devine legitimă întrebarea ce fel de stat vrem să fim? Se lucrează pe o strategie de dezvoltare a sistemului judiciar 2015-2020 din care s-au realizat aproximativ 16 la sută din măsuri. Din 153 de măsuri prevăzute în strategie, 24 sunt aplicate, restul nerealizate sau neiniţiate” – Ministrul Justiției, Cătălin Predoiu, declarație la audierea în comsiile de specialitate din Parlament la audierea din 18 februarie.

Cine este Radu Budeanu. Este noul patron al publicației online Gândul.info, după ce, la finalul anului trecut, a preluat ziarul de la Adrian Sârbu, patronul Mediafax.

Potrivit DNA, Budeanu este inculpat din 2015 pentru trafic de influenţă şi spălare de bani. Vezi aici.

El ar fi intermediat mita primită de fostul ministru PDL al Dezvoltării, Elena Udrea, de la magnatul Energiei, Bogdan Buzăianu. Acesta din urmă avea un contract cu Hidroelectrica cu o valoare a energiei tranzacționate de aproape 1 miliard de dolari, contract investigat de DIICOT. Udrea i-ar fi cerut lui Buzăianu, prin intermediul lui Radu Budeanu, mită 5 milioane de euro ca să îi asigure derularea în continuare a contractului. Până la urmă, în 2012, Buzăianu i-ar fi dat Elenei Udrea, prin Radu Budeanu, 3,8 milioane de euro și ar fi ajutat-o să preia ziarul EVZ în contul datoriei de 900.000 de euro pe care Bobby Păunescu o avea la Buzăianu.

În noiembrie 2015, Budeanu a fost plasat sub control judiciar sub cauțiune în valoare de 2 milioane de lei.

În decembrie 2017, Elena Udrea a fost trimisă în judecată în acest dosar supranumit de presă ”Hidroelectrica”, alături de directorul EVZ, Dan Andronic. ”Față de inculpatul Budeanu Radu Ioan se continuă cercetările într-un dosar distinct”, precizau procurorii în comunicatul de presă. Vezi aici.

Zilele trecute, jurnalista Sorina Matei a întrebat DNA despre acest dosar şi i s-a răspuns că e în lucru. Cazul se află la procurorul Cosmin Iordache.

Cine este Dan Andronic. Directorul EVZ este judecat în 3 dosare penale. În decembrie 2017, Andronic a fost deferit Justiției, alături de Elena Udrea, în așa numitul dosar Hidroelectrica. Directorul EVZ este acuzat de mărturie mincinoasă. Ar fi mințit procurorii că nu știa că Elena Udrea ar fost beneficiara reală a creanței lui Buzăianu.

Ar fi mințit și că îi dădea raportul Elenei Udrea privind situația financiară a EVZ și indicatori de performanță. A spus că o făcea ”doar pentru a se lăuda, pentru a o încunoștința că publicației îi <<merge bine>>”, potrivit comunicatului DNA. Ar fi mințit și că ”nu i-a cerut Elenei Udrea acordul pentru a publica anumite articole, ci doar s-a consultat cu aceasta pentru a „verifica veridicitatea” informațiilor obținute”.

Dosarul a fost restitut de instanță anul trecut, procurorii DNA au refăcut ancheta și l-au retrimis în judecată în iulie 2019.

În 2016, Dan Andronic a fost trimis în judecată pentru aderare la grup infracțional organizat și complicitate la trafic de influență și în dosarul retrocedării frauduloase a fermei Băneasa și a pădurii Fundu Sacului din Snagov, alături de Paul Truică, Paul al României, miliardarul israelian Benjamin Steinmetz și a consultantului politic Tal Silberstein. Truică a primit 4 ani cu executare, iar Andronic, Silberstein și Steinmetz au fost achitați. Decizia nu este însă definitvă.

În mai 2017, Dan Andronic a fost deferit Justiției, alături de Elena Udrea, și în dosarul finanțării campaniei prezidențiale a lui Traian Băsescu din 2009. Directorul EVZ e acuzat de mărturie mincinoasă și favorizarea făptuitorului. Dosarul a trecut de camera preliminară la Curtea de Apel București.

Cine este Sebastian Ghiță. Fugarul din Serbia controlează postul de televiziune RTV, prin intermediul lui Alex Iacobescu, cel pe care, potrivit ultimei declarații de avere a lui din 2016, în calitate de deputat, l-a împrumutat cu 90 de milioane de euro și 9 milioane de dolari.

Fostul deputat PSD este anchetat de DNA în calitate de inculpat în 3 dosare: cazul Ponta-Blair, dosarul Hidro Prahova și în dosarul ”Taxă pentru obţinerea de contracte IT”. Primele două cazuri sunt din 2015, ultimul e în anchetă de din 2017.

Cine este Dan Voiculescu. Fondatorul Antenelor a fost condamnat în august 2014 la 10 ani de detenție pentru spălare de bani în dosarul privatizării frauduloase a Institutului de Cercetări Alimentare. Instanța l-a obligat pe Voiculescu să achite, în solidar cu ceilalți inculpați, prejudiciul de 60 de milioane de euro.

Judecătorii au dispus și confiscarea produsului infracțional (imobilele cumpărate de Voiculescu cu banii furați) în valoare de 20 de milioane de euro. ANAF ar fi recuperat doar 18 milioane de euro din prejudiciul total de 80 de milioane de euro. Vezi detalii aici

În iulie 2014, înainte de condamnarea din dosarul ICA, Voiculescu a fost plasat sub control judiciar în noul dosar de șantaj.

În 2013, a fost deferit Justiției pentru complicitate la șantaj, alături de fata sa, Camelia, de ginerele, Sorin Alexandrescu, și companiile Antena Group, Antena 3 și Intact Media.

În 2017, Voiculescu a fost achitat, însă fiica lui, Camelia, a primit un an și 6 luni cu suspendare, ginerele, 4,6 ani cu executare, iar Antena Group a fost condamnată pentru șantaj la plata unei amenzi de 200.000 de lei. Vezi aici.

În septembrie anul trecut, ginerele lui Dan Voiculescu a fost eliberat din penitenciar.

Sursa Foto: Colaj G4Media / Inquam Photos și Agerpres

Citește și

Opriți acțiunile de tip mafiot împotriva magistraților și ziariștilor de investigații!